|  |
| --- |
| **Budapest Főváros VII. kerület Erzsébetváros Önkormányzata**  **dr. Jávori Péter irodavezető** |

Iktatószám:

Napirendi pont: ….

**ELŐTERJESZTÉS**

**A Pénzügyi és Kerületfejlesztési Bizottság 2025. március 27-ei rendkívüli ülésére**

|  |  |
| --- | --- |
| **Tárgy:** | Javaslat Budapest Főváros VII. kerület Erzsébetváros Önkormányzata tulajdonában álló ruzsinai üdülő gondnoki feladatainak ellátására vonatkozó beszerzési eljárást lezáró érdemi döntés meghozataláról |

**Készítette:**

dr. Tánczos Viktória

irodavezető helyettes

**Törvényességi szempontból kifogást nem emelek:**

Tóth János

jegyző

**Az előterjesztést nyílt ülésen kell tárgyalni.**

**A határozat elfogadásához egyszerű szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata**  **Dr. Jávori Péter irodavezető** |

**Tisztelt Bizottság!**

Budapest Főváros VII. Kerület Erzsébetváros Önkormányzata (továbbiakban: Önkormányzat) 2006. május 4. napján kötött adásvételi szerződéssel tulajdonosa lett a Szlovákiában található ruzsinai üdülőnek (helyrajzi számok: 450/89. 450/135. 450/137. 450/138. sz. 450/142. 450/143. 450/144. 450/145. 450/146. 450/147. 450/148. 450/149. 450/150. sz. parcella). Az ingatlan közel 15.000m2 füvesített, rendszeres gondozást igénylő telek.

A telken egy nemrégiben felújított közel 400m2 alapterületű téglaépület, nyolc alpesi faház, gazdasági épület és egy lekövezett nyitott kerti pavilon található.

A felújítás után a főépületben levő helyiségek csak részlegesen lettek bebútorozva, ezért a tábor működtetésének feltételei jelenleg nincsenek biztosítva, a hatósági engedélyek is csak részben vannak meg.

Az üzemeltetést és a gondnoki feladatokat szerződés alapján az ERAT spol. s r.o. (kft.) végzi. A jelenlegi szerződéses feladatokat ellátó vállalkozás munkájával elégedettek vagyunk és kapcsolattartási nehézségek sincsenek. A helyi szolgáltatókkal és hatóságokkal zökkenőmentes a kapcsolat, a pénzügyi elszámolások is pontosak. A közüzemi szerződéseinket, adófizetési kötelezettségeinket és a vagyonbiztosítási szerződést is a jelenlegi vállalkozó kezeli, és nem volt még ezekkel kapcsolatos problémánk az eltérő pénznemű elszámolás ellenére sem.

Az aktuális üzemeltetési és ellátási szerződések egy működő tábort feltételezve íródtak az ennek megfelelő feladatmeghatározásokkal. A feltételek változásai miatt szükséges a szerződések újrakötése új műszaki tartalommal (1. melléklet). A Magyarországon kívüli elhelyezkedés miatt nincs helyismeretünk és a jogszabályi környezetet sem ismerjük. A szlovákiai elhelyezkedés és a közel 160 kilométeres távolság miatt csak helyi gazdasági szereplővel lehet megoldani az ingatlanok felügyeletét és az állagmegóvási munkálatok elvégzését.

A Polgármesteri engedélyező alapján (2. melléklet) Budapest Főváros VII. kerület Erzsébetváros Önkormányzatának és Polgármesteri Hivatalának IV/16/2023-as Beszerzési Szabályzata (továbbiakban: Beszerzési Szabályzat) IV. fejezet 2.3. pontja szerint 3 gazdasági szereplőtől kértünk be árajánlatot (3. melléklet).

A mellékelt bírálati jegyzőkönyv (4. melléklet) alapján javasoljuk a legkedvezőbb árajánlatot tevő **Tomás Tóth-tal (egyéni vállalkozó)** (székhely: 980 33 Hajnácka, Hajnácka 493; Képviselő neve: Tomás Tóth; Statisztikai számjel: 37 305 816) történő szerződéskötést.

Az árajánlat alapján 12 hónapra a beszerzés **értéke: nettó 35.400 euro + 0% áfa.** Az MNB 2025. március 21-ei középárfolyamával (5. melléklet) számolva a beszerzés értéke forintra átszámítva nettó **14.133.450,- Ft + 0% áfa,** azaz tizennégymillió-hétszázötvenezer forint. A vállalkozó alanyi áfa mentes körbe tartozik.

A tervezett beszerzés fedezetét 5703 Dologi kiadások költségvetési sora biztosítja.

A szerződés időtartama: 2025. április 01. illetve a szerződés aláírásának napjától 2026. március 31. napjáig szólna.

Beszerzési Szabályzat IV. fejezet 2.4. pontja alapján:

**A nettó 10.000.000 Ft összeget elérő vagy meghaladó beszerzési érték esetén alkalmazandó eljárásrend:**

1. A beszerzési eljárást lezáró érdemi döntés meghozatala az a) pontban meghatározottak kivételével minden esetben a Pénzügyi és Kerületfejlesztési Bizottság hatáskörébe tartozik. E döntéshez szükséges előterjesztést a beszerzés tárgya szerinti Szakiroda készíti elő.

Kérem a tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága  …../2025. (III.27.) határozata Budapest Főváros VII. kerület Erzsébetváros Önkormányzata tulajdonában álló ruzsinai üdülő gondnoki feladatainak ellátására vonatkozó beszerzési eljárást lezáró döntésről**

Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága úgy dönt, hogy

1. hozzájárul a Budapest Főváros VII. kerület Erzsébetváros Önkormányzata és **Tomás Tóth (egyéni vállalkozó)** (székhely: 980 33 Hajnácka, Hajnácka 493; Képviselő neve: Tomás Tóth; Statisztikai számjel: 37 305 816) közötti szerződéskötéshez a ruzsinai üdülő gondnoki feladatainak ellátása tárgyában nettó **35.400 euro + 0% áfa (**az MNB 2025. március 21-ei középárfolyamával számolva14.133.450,- Ft + 0% áfa**)** összegben 2025. április 01. napjától 2026. március 31. napjáig tartó határozott időtartamra.
2. Felkéri a Polgármestert a szerződés aláírására.

**Felelős:** Niedermüller Péter polgármester

**Határidő:** 1. pont esetében 2025. március 27.

2. pont esetében 2025. április 27.

Mellékletek:

1. melléklet: Műszaki tartalom
2. melléklet: Árajánlatkérés engedélyező
3. melléklet: Árajánlatok
4. melléklet: Bírálati jegyzőkönyv
5. melléklet: 2025. március 21-ei MNB árfolyam

Budapest, 2025. március 24.

dr. Jávori Péter

irodavezető